**SELETUSKIRI**

**Narva Linnavolikogu määruse „Narva linna kvartalisiseste teede renoveerimise finantseerimise tingimused ja kord“ eelnõu juurde**

Narva Linnavolikogu 03.05.2014 määrusega nr 11 võeti vastu Narva linnas kvartalisiseste teede renoveerimise finantseerimise tingimused ja kord (edaspidi Kord), mis reguleerib Narva linna poolt korteriühistute territooriumitel paiknevate sõiduteede renoveerimise rahastamise toetamist korteriühistute ja muude korteriomanike poolt korteriomandite valitsemiseks moodustatud organisatsioonide kaasosalusel.

Korra § 9 alusel osaleb Narva linn koos toetuse saajaga hankemenetluse tulemusena sõidutee renoveerimiseks sõlmitud lepingu rahastamisel.

Määruse eelnõuga viiakse sisse alljärgnevad muudatused: loobutakse Korra §-des 6, 7 ja 8 sätestatud renoveerimistööde piirkondade moodustamisest, kuna taotleja kantakse renoveerimistööde nimekirja taotluse laekumise kuupäeva järgi.

Eelnõus nähakse ette, et Ameti ettepanekul kinnitab Linnavolikogu elamu, korteriühistute ja aiandusühistute komisjon linna eelarves ettenähtud rahaliste vahendite piires taotlejate nimekirja, renoveerimistööde mahu ja eeldatava maksumuse jooksvaks aastaks. Varasema redaktsiooni kohaselt pidi komisjon heaks kiitma renoveerimistööde piirkonna.

Eelnõu § 12 on täpsustatud, et Narva linna poolt hankelepingute alusel aastas makstavad rahalised vahendid ei tohi ületada Narva linna eelarves selleks ettenähtud summat. Varasema redaktsiooni § 9 kohaselt ei tohtinud hankelepingute maksumus ületada linna eelarve võimalusi. Selline sõnastus ei ole täpne, kuna Narva linn osaleb renoveerimistööde finantseerimisel Korra § 13 sätestatud piirmääras. Seega omab linna eelarve seisukohalt tähtsust üksnes Narva linna poolt makstav toetus, mitte hankelepingu maksumus.

Narva Linnavalitsuse Arhitektuuri- ja Linnaplaneerimise Ameti ettepanekul täiendati eelnõud § 7 p-ga 6, mis näeb ette, et korteriühistu või muu taotleja peab omama renoveeritava sõidutee topo-geodeetilist mõõdistust (sh renoveeritava sõidutee pindala), mis peab olema kehtiv hankemenetluse ajal. Rakendussätte kohaselt jõustub see tingimus 01.01.2018.

Vältimaks korteriühistu poolt Narva linna osalusel renoveeritud sõidutee kasutamise piiramist, täiendati eelnõu § 14, mis näeb ette toetuse saaja kohustust mitte piirata 5 aasta jooksul renoveerimistööde lõppemisest arvates läbisõitu oma territooriumi kaudu. Juhul, kui taotleja rikub kohustust kasutada renoveeritud sõiduteed avalikkusele ligipääsetava teena või piirab läbisõitu muul viisil, on taotleja kohustatud tagastama Narva linnale toetuse summa. Käesolevas punktis sätestatud kohustuste täitmiseks sõlmib taotleja Ametiga Narva linna nimel kirjaliku kokkuleppe enne renoveerimistööde teostamist.

Määruse rakendussättes tunnistatakse kehtetuks Narva Linnavolikogu 17.04.2014 määrus nr 11 „Narva linna kvartalisiseste teede renoveerimise finantseerimise tingimused ja kord“ (https://www.riigiteataja.ee/akt/430042014006?leiaKehtiv)